Trump dreig om steun aan WHO te onttrek | Netwerk24
Trump dreig om steun aan WHO te onttrek
31 Augustus 2018 07:04
"As hulle nie hul sokkies optrek nie", sal hy Amerika aan die Wêreldhandelsorganisasie (WHO) onttrek, het pres. Donald Trump van Amerika Donderdag in 'n onderhoud met Bloomberg News gedreig.
Pres. Donald TrumpFoto: AP
Die WHO is gestig om wêreldhandel glad te laat verloop en konfrontasie op handelsgebied tussen lande uit te stryk.
Reuters berig só 'n besluit kan wêreldhandel, waaraan Amerika help skep het, se fondamente skud.
Trump meen Amerika word onregverdig behandel wanneer dit kom by wêreldhandel en hy pak die skuld glo op die WHO wat dit toelaat. Hy het ook met "stappe" teen die organisasie gedreig, hoewel hy nie daarop uitgebrei het nie.
BBC berig Trump meen die 1994-ooreenkoms om die WHO op die been te bring, "was die swakste handelsbesluit nog".
Sy dreigement om Amerika aan die organisasie te onttrek, belig die konflik tussen Trump se handelsbeleid en die WHO se ope handelstelsel.
Trump het al sy misnoeë oor die WHO uitgespreek selfs voordat hy president geword het. Hy het verlede jaar aan Fox News gesê hoe die WHO almal bevoordeel behalwe Amerika, en uitgelig dat die land byna al sy WHO-hofsake verloor.